ก.ล.ต. จับมือตลาดหลักทรัพย์ปรับมาตรการติดตามหุ้นร้อน
ก.ล.ต. ประสานตลาดหลักทรัพย์รวมข้อมูลที่เกี่ยวข้องกับการซื้อขายหลักทรัพย์ที่ผิดไปจากสภาพปกติไว้ที่เดียว โดย ก.ล.ต.จะคำนวณข้อมูลรายชื่อหลักทรัพย์ที่มีการซื้อขายหมุนเวียนหนาแน่น (Turnover List)ครั้งสุดท้ายในวันที่ 10 กรกฎาคม 2558
10 ก.ค. 2558

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์ได้ประสานงานกันอย่างต่อเนื่องในการติดตามดูแลการซื้อขายหลักทรัพย์ที่มีความผันผวนสูง โดยตลาดหลักทรัพย์จะทำหน้าที่เป็นด่านแรกในการดูแลมิให้เกิดการซื้อขายหลักทรัพย์ที่ผิดไปจากสภาพปกติของตลาด
โดยปัจจุบันมีการจัดทำและเผยแพร่ข้อมูลเพื่อใช้ติดตามดูแลการซื้อขายหลักทรัพย์ที่ผิดไปจากสภาพปกติทั้ง turnover List ของ ก.ล.ต. และมาตรการ cash balance ของตลาดหลักทรัพย์ ซึ่งเป็นข้อมูลที่ใช้เพื่อประโยชน์ในเรื่องเดียวกันอยู่ใน 2 หน่วยงาน ดังนั้น จึงเห็นร่วมกันว่าการมีข้อมูลในเรื่องนี้เพียงที่เดียวจะอำนวยความสะดวกแก่ผู้เกี่ยวข้องทุกฝ่าย
ดังนั้น ก.ล.ต. จึงจะยกเลิกการคำนวณและเปิดเผย Turnover List ที่ปรากฏบนเว็บไซต์ของ ก.ล.ต. โดยจะคำนวณข้อมูลครั้งสุดท้ายในวันที่ 10 กรกฎาคม 2558
อนึ่ง ก.ล.ต. ได้มีการประสานงานกับตลาดหลักทรัพย์อย่างสม่ำเสมอ และตลาดหลักทรัพย์มีมาตรการที่เหมาะสมเพื่อป้องปรามและควบคุมความร้อนแรงของการซื้อขายหลักทรัพย์ ซึ่งปรับเปลี่ยนตามสภาวการณ์จริงอยู่แล้ว ในชั้นนี้ จึงยังไม่มีการออกมาตรการอื่นใดเพิ่มเติม